it it KOMMISSIONEN FOR DE EUROPÆISKE FÆLLESSKABER 
Bruxelles, den 17.10.1996 
KOM(96) 480 endelig udg 
MEDDELELSE FRA KOMMISSIONEN 
TIL RÅDET, EUROPA-PARLAMENTET, 
DET ØKONOMISKE OG SOCIALE UDVALG 
OG REGIONSUDVALGET 
om den offentlige høring 
om udkastet til meddelelse om anvendelsen 
af konkurrencereglerne på postsektoren 
og navnlig på vurderingen af visse statslige 
foranstaltninger i relation til posttjenesterne 

Indholdsfortegnelse 
1. Indledning 3 
2. Baggrund 3 
3. Offentlig høring 4 
4. Meddelelsens rolle og status 5 
5. Forholdet mellem direktivet og meddelelsen 5 
6. Meddelelsens indhold 6 
7. Resultatet af den offentlige høring 7 
8. Konklusion og opfølgning 10 
Bilag 1 : Liste over skriftlige reaktioner på den offentlig høring. 
1. Indledning 
I december 1995 offentliggjorde Kommissionen i De Europæiske Fællesskabers Tidende 
alle de foreslåede foranstaltninger vedrørende udviklingen i postsektoren. Meddelelsen om 
anvendelsen af konkurrencereglerne på postsektoren blev offentliggjort som et udkast til 
høring. Formålet med denne meddelelse er at orientere om resultaterne af den offentlige 
.høring. Det er ønskeligt, at der gennemføres en hurtig, fælles beslutningsprocedure for 
Kommissionens forslag til Europa-Parlamentets og Rådets direktiv om udvikling af 
Fællesskabets posttjenester. Denne meddelelse kan være et bidrag til denne proces. 
Flere af reaktionerne på den offentlige høring viser, at der er usikkerhed om eller en 
misforstået opfattelse af, hvilken rolle og status udkastet til meddelelsen har, og om 
forholdet mellem direktivet og meddelelsen. I denne meddelelse ridses disse aspekter op, 
før resultatet af den offentlige høring beskrives. Til slut redegøres der for yderligere 
foranstaltninger, som Kommissionen påtænker at træffe i relation til meddelelsen. 
2. Baggrund 
Kommissionen fremlagde en grønbog om udviklingen af det indre marked for 
posttjenester i juni 19921, der blev fulgt op af en omfattende offentlig høring. Dette 
resulterede i "Retningslinjer for udvikling af Fællesskabets posttjenester", der blev 
offentliggjort i juni 19932. Rådet opfordrede i sin resolution af 7. februar 19943 
Kommissionen til at fremsætte forslag til en harmonisering og gradvis liberalisering af 
postsektoren. Efter en række drøftelser vedtog Kommissionen i juli 1995 en række 
foranstaltninger om udviklingen af postsektoren, der indeholder et forslag til Europa-
Parlamentets og Rådets direktiv om fælles regler for udvikling af Fællesskabets 
posttjenester og forbedring af kvaliteten af disse tjenester4 samt et udkast til meddelelse 
fra Kommissionen om anvendelse af konkurrencereglerne på postsektoren og navnlig på 
vurderingen af visse statslige foranstaltninger i relation til posttjenesterne. 
KOM (91) 476 endelig udg. 
KOM (93) 247 af 2. juni 1993. 
EFTnr. C 48, 16.2.1994. 
KOM (95) 227 endelig udg. Forslag til Europa-Parlamentets og Rådets direktiv 
om fælles regler for udvikling af Fællesskabets posttjenester og forbedring af 
kvaliteten af disse tjenester. 
Begge dokumenter blev offentliggjort sammen i De Europæiske Fællesskabers Tidende 
i december 1995. Foranstaltningerne er blevet forelagt Europa-Parlamentet, Rådet, Det 
Økonomiske og Sociale Udvalg og Regionsudvalget. På basis af de første reaktioner på 
udkastet til meddelelse blev det besluttet at udskyde offentliggørelsen af den endelige 
meddelelse, indtil der var truffet en beslutning om direktivet, hvilket blev meddelt af 
Rådet (telekommunikation) i november 1995. Ikke desto mindre vil en sådan 
offentliggørelse ske inden udgangen af 1996, da det er på høje tid at skabe den klarhed 
for sektoren hvad angår konkurrencereglerne, som meddelelsen vil give. 
3. Offentlig høring 
De berørte kredse blev opfordret til at fremsætte deres bemærkninger til udkastet til 
meddelelse senest to måneder efter offentliggørelsen i De Europæiske Fællesskabers 
Tidende, der fandt sted den 2. december 19955. Denne periode afsluttedes officielt den 
2. februar 1996. Da det blev besluttet ikke at offentliggøre den endelige meddelelse efter 
udløbet af høringsperioden på to måneder men først efter, at der er truffet beslutning om 
direktivet, dog senest inden udgangen af 1996, var det muligt at give de berørte kredse 
yderligere tid til at fremsætte deres reaktioner på meddelelsen. Med offentliggørelsen af 
denne meddelelse er høringsperioden formelt afsluttet. Yderligere reaktioner vil blive 
inddraget i det omfang, det er muligt, under resten af proceduren. 
GD IV modtog 46 indlæg. De organisationer, der har reageret, repræsenterer et bredt 
spektrum af forskellige interessegrupper. Nedenfor gøres nærmere rede for de forskellige 
reaktioner. Disse vil omhyggeligt blive inddraget i arbejdet med at færdiggøre 
meddelelsen før offentliggørelse i De Europæiske Fællesskabers Tidende. 
Kommissionen har generelt offentliggjort reaktioner på offentlige høringer om udkast til 
meddelelser og direktiver og stillet dem til rådighed for interesserede efter anmodning. 
I dette tilfælde har deltagerne i høringen om udkastet til meddelelse om postsektoren ofte 
samtidig reageret på udkastet til direktiv om postsektoren. Derfor vil reaktioner til 
udkastet til direktiv og til meddelelse blive offentliggjort sammen. 
5 EFT C 322, 1995, udkast til meddelelse om anvendelse af konkurrencereglerne på 
postsektoren og navnlig på vurderingen af visse statslige foranstaltninger i relation 
til posttjenesterne. 
4. Meddelelsens rolle og status 
Udkastet til meddelelse tager udgangspunkt i konkurrencereglerne i traktaten om Det 
Europæiske Fællesskab og forklarer Kommissionens synspunkt hvad angår de praktiske 
følger af anvendelsen af disse principper på postsektoren og mulige undtagelser fra disse 
principper. Det fastlægger ligeledes den holdning, Kommissionen vil antage i sager, der 
indbringes for EF-Domstolen af nationale domstole efter artikel 177 i traktaten. 
Meddelelsen er ikke et retligt bindende dokument, og det er heller ikke nødvendigt. 
Traktatens konkurrenceregler er allerede retligt bindende. Kommissionen modtager 
allerede et stigende antal klager og spørgsmål om anvendelsen af konkurrencereglerne i 
postsektoren. Kommissionen skal sikre, at traktatens konkurrenceregler overholdes, samt 
at de foranstaltninger, som medlemsstaterne træffer for virksomheder, der indrømmes 
særlige eller eksklusive rettigheder, er i overensstemmelse med traktatens bestemmelser. 
Udkastet til meddelelse indeholder de overordnede principper for alle de berørte parter 
om, hvorfor og hvordan Kommissionen anvender og i fremtiden vil anvende traktatens 
konkurrenceregler. Udkastet til meddelelse skulle gøre det muligt at undgå og samtidig 
forebygge overtrædelser af traktaten ved at indføre en større klarhed, og skulle give alle 
implicerede mulighed for at forstå deres situation. 
5. Forhold mellem direktivet og meddelelsen 
Formålet med direktivet og meddelelsen er at afklare forskellige aspekter af postsektoren, 
og de skal virke samtidigt. Formålet med direktivet er at indføre nye retlige bestemmelser, 
herunder harmonisere reglerne om posttjenester. Meddelelsen indeholder Kommissionens 
syn på de bestemmelser i traktaten, der allerede finder anvendelse, og deres relevans for 
postsektoren, og omhandler især Fællesskabets konkurrenceregler. Det ville ikke have 
været hensigtsmæssigt at indskrive artikler i direktivforslaget, der blot gentog de 
eksisterende bestemmelser. Det blev imidlertid skønnet nyttigt - og også nødvendigt -mere 
detaljeret at gøre rede for, hvilken betydning Kommissionen mener, at de eksisterende 
konkurrenceregler vil få for postmonopoler og posttjenester. 
Direktivet vil pålægge medlemsstaterne en række forpligtelser, bl.a. til at tilvejebringe 
posttjenester af høj kvalitet. Det giver ligeledes medlemsstaterne mulighed for at pålægge 
postselskaberne at opretholde en universel tjeneste eller kræve, at konkurrerende selskaber 
bidrager til at finansiere den universelle tjeneste. 
Da meddelelsen på den anden side er baseret på konkurrencereglerne, understreges det, 
at visse former for adfærd, der ses i medlemsstaterne eller hos dominerende postselskaber, 
ikke er tilladt. Da der i meddelelsen gøres rede for den eksisterende lovgivning, anvendes 
den samme terminologi som i traktatens konkurrenceregler. 
6. Meddelelsens indhold 
Kapitel 1 i udkastet til meddelelse indeholder en række definitioner, der er 
nødvendige for den efterfølgende tekst. De definitioner, der findes i direktivet og 
i udkastet til meddelelse, skal være identiske. 
I kapitel 2 forklares betydningen af offentlige virksomheder og virksomheder, som 
indrømmes særlige eller eksklusive rettigheder efter traktatens artikel 90, stk. 1. 
I kapitel 3 forklares, hvorledes retten til at udbyde tjenester i denne sektor 
undtagelsesvis skal fortolkes i lyset af traktatens artikel 59. Kapitlet omhandler 
også licenser. 
Kapitel 4 indeholder en beskrivelse af, hvorledes Kommissionen opfatter det 
relevante marked for posttjenester. Det forklares, hvorfor de offentlige 
postselskaber betragtes som havende en dominerende stilling, der kan betyde 
potentielt misbrug af denne stilling over for brugerne af posttjenester og 
konkurrenter. 
I kapitel 5 redegøres for, hvilke undtagelser fra det generelle forbud mod 
konkurrencebegrænsning der ud fra et konkurrenceretligt synspunkt vil kunne 
godkendes, og for hvorledes de - efter Kommissionens mening - vil kunne 
anvendes på postsektoren. Det vedrører områder som gennemsigtighed i 
regnskabsføringen og ikke-diskriminerende adgang til postnettet. 
I kapitel 6 gennemgås de overordnede principper for statsstøtte til postselskaber. 
Kapitel 7 omhandler en revision af meddelelsen i lyset af udviklingen på området 
frem til år 2000. 
7. Resultatet af den offentlige høring 
Kommissionen har som følge af den offentlige høring indtil nu modtaget 46 reaktioner 
på udkastet til meddelelse. I dette tal indgår ikke udtalelser fra Europa-Parlamentet 
(foreløbig), Det Økonomiske og Sociale Udvalg og Regionsudvalget. Nogle af 
reaktionerne er meget korte og vedrører et eller to områder, andre er mere detaljerede og 
indeholder kommentarer til næsten hvert afsnit i meddelelsen. 
Der kan skelnes mellem flere svargrupper med forskellige interesser, nemlig offentlige 
og private postselskaber, fagforeninger, brugerorganisationer, sammenslutninger og andre 
organisationer, nationale myndighedsorganer og medlemsstater. Klassifikationen af nogle 
af bidragsyderne i ovennævnte forskellige interessegrupper har ikke altid været let. Den 
samlede vurdering af udkastet til meddelelse varierer fra gruppe til gruppe, men er 
forholdsvis ensartet i de fleste grupper. 
De fleste af bidragsyderne, nemlig 60% (28 ud af 46), er positive over for indholdet af 
meddelelsen og støtter offentliggørelse af den endelige udgave. Hovedtendensen i 
reaktionerne i de forskellige grupper fremgår af nedenstående. 
7.1. Offentlige postselskaber 
PostEurop, der er en sammenslutning af europæiske offentlige postselskaber, og 
Verdenspostforeningen (UPU) er begge blevet opført i denne gruppe af bidragsydere. 
PostEurop's og UPU's reaktioner svarer til de reaktioner, der er fremkommet fra de fleste 
af de individuelle offentlige postselskaber. 
Et flertal af de offentlige postselskaber kan ikke støtte indholdet i udkastet til meddelelse 
i den nuværende form. De påpeger i deres kommentarer, at de mener, at tilgangen og 
formuleringen i udkastet til meddelelse stadig er forskellig fra direktivets. Selv om de 
fleste offentlige selskaber går ind for en gradvis og kontrolleret åbning af markedet, er 
de skeptiske hvad angår de mulige følger af en liberaliserinjg af direct mail og indgående 
tværnational post. Mange offentlige postselskaber frygter, at liberalisering af disse 
markeder vil føre til uretmæssig omdeling foretaget af konkurrenter eller uretmæssig 
omledning af monopoliserede posttjenester. De postselskaber i medlemsstater, hvor direct 
mail er blevet delvist eller fuldstændigt liberaliseret, bekræfter ikke denne frygt. Nogle 
offentlige postselskaber fremhæver, at liberalisering på basis af postforsendelsens indhold 
eller oprindelse vil give anledning til praktiske problemer. Irland og Luxembourg har et 
særligt problem hvad angår liberalisering af indgående tværnational post. I disse 
medlemsstater er mængden af indgående tværnational post betydelig større end 
gennemsnittet i EU. 
De offentlige postselskaber i de medlemsstater, hvor markedet for posttjenester er fuldt 
ud liberaliseret, foretrækker gensidig markedsadgang. De frygter, at offentlige 
postselskaber med et beskyttet hjemmemarked, som går ind for et stort antal 
monopoliserede tjenester, vil trænge ind på deres geografiske marked og udvide deres 
aktiviteter. 
Der hersker forvirring om begrebet "adgang i de sene faser af postbesørgelsen". Nogle 
postselskaber frygter, at de kan blive tvunget til at åbne (eventuelt kun dele af) deres net 
på et hvilket som helst stadium, kunderne og konkurrenterne måtte ønske. De fleste 
offentlige postselskaber anbefaler, at samordningen mellem direktivet (i den endelige 
form) og meddelelsen forbedres, og de foretrækker, at de offentliggøres sammen. 
De offentlige postselskaber, der har reageret positivt på meddelelsen, har fremført, at 
deres erfaringer med liberalisering er positive. Disse postselskaber understreger, at den 
egentlige trussel for markedet for posttjenester er telefax og e-post. De går ind for, at der 
liberaliseres efter en klar og kort tidsplan, og de anbefaler, at en ny regulering bliver så 
begrænset som muligt. 
7.2. Private postselskaber 
Reaktioner fra private postselskaber er alle positive hvad angår den foreslåede gradvise 
liberalisering. Disse selskaber er tilfredse med Kommissionens fortolkning af 
konkurrencereglerne, og den klarhed, som meddelelsen giver hvad angår anvendelsen af 
konkurrencereglerne, hilses ligeledes med tilfredshed. De private selskaber ser frem til 
indførelse af loyal konkurrence på postmarkedet og en udvidelse af deres tilladte 
aktiviteter. De udtrykker bekymring over muligheden for fortsat krydssubsidiering fra den 
monopoliserede sektor til den ikke-monopoliserede sektor, og de henleder Kommissionens 
opmærksomhed på momsproblematikken. 
7.3. Fagforeninger 
Reaktionerne fra fagforeningerne er koncentreret om liberaliseringens mulige følger for 
beskæftigelsen. De frygter, at postselskabernes foranstaltninger for at højne effektiviteten 
og en øget konkurrence i postsektoren vil føre til et betragteligt fald i antallet af 
beskæftigede. De udtrykker ligeledes bekymring hvad angår samordningen af direktivet 
og meddelelsen. Hvis det bliver nødvendigt med retningslinjer, foretrækker 
fagforeningerne, at de offentliggøres noget efter offentliggørelsen af direktivet. 
7.4. Brugerorganisationer 
Brugerorganisationerne går alle ind for en gradvis liberalisering af postmarkedet. De 
foretrækker, at brugerne har mulighed for at vælge deres leverandør af posttjenester. 
Nogle brugerorganisationer anbefaler, at direct mail og indgående tværnational post holdes 
uden for det monopoliserede område. Det er interessant at bemærke, at de offentlige 
postselskaber fremhæver, at de ønsker at beskytte kvaliteten af de tjenester, der tilbydes 
brugerne, ved at opretholde et stort monopoliseret område, mens brugerorganisationerne 
forventer, at den øgede konkurrence vil betyde bedre kvalitet og faldende takster. Det 
fremhæves, at det er vigtigt med overensstemmelse mellem direktivet og meddelelsen. 
7.5. Sammenslutninger og andre organisationer 
Denne gruppe omfatter Det Paritetiske Udvalg for Postvæsen. Udvalget sikrer, at der 
foregår en dialog mellem repræsentanter for arbejdsgiverne og de ansatte i postvæsenet. 
Udvalget har reageret på samme måde som de fleste individuelle offentlige postselskaber 
(se ovenfor). Et stort flertal af sammenslutninger og andre organisationer har vist sig 
positivt over for meddelelsen og ser med tilfredshed på mere konkurrence i postsektoren. 
Organisationerne lagde stor vægt på øget gennemsigtighed i regnskabsføringen og et tæt 
tilsyn med krydssubsidiering mellem monopoliserede og ikke-monopoliserede områder. 
De ønsker, at en sådan subsidiering begrænses til et minimum. Det er nødvendigt med en 
kvalitetsforbedring, der da også forventes at følge af liberalisering og konkurrence. Et 
mindretal af sammenslutninger og andre organisationer udtrykker bekymring over 
samordningen af direktivet og meddelelsen i den nuværende form. Den Europæiske 
Blindeorganisation anmoder om særlige bestemmelser for handicappede. 
7.6. Nationale myndighedsorganer og medlemsstater 
Et klart flertal af de nationale tilsynsmyndigheder og medlemsstater, der har reageret på 
høringen, støtter udkastet til meddelelse. Denne gruppe omfatter "Comité Européen de 
Réglementation Postale" (CERP), der repræsenterer alle postale myndighedsorganer i EU. 
Der er kun få nationale tilsynsmyndigheder, der har svaret individuelt. CERP hilser 
meddelelsen velkommen, men mener at der er behov for større overensstemmelse mellem 
direktivet og meddelelsen for at sikre en større retssikkerhed. CERP udtrykker bekymring 
over anvendelsen af princippet om åben adgang. Begrænsning af krydssubsidiering er af 
afgørende betydning for de nationale tilsynsmyndigheder. 
De medlemsstater, der har svaret individuelt, lægger vægt på overensstemmelse mellem 
direktivet og meddelelsen. En medlemsstat sætter pris på Kommissionens forsøg på at 
bringe klarhed over anvendelsen af konkurrencereglerne på postsektoren, men modsætter 
sig på det stærkeste en liberalisering af direct mail og indgående tværnational post, på 
grund af den formodede risiko for "at skumme fløden" samt postomledning. En anden 
medlemsstat henleder opmærksomheden på de sociale følger af reformer i postsektoren 
og behovet for at forbedre kvaliteten af tværnationale posttjenester. En medlemsstat har 
givet udtryk for støtte til meddelelsen og direktivet, selv om den ville foretrække, at 
begge dokumenter offentliggøres samtidig. En medlemsstat er stort set positiv over for 
meddelelsen og de retningslinjer, den indeholder, og den opfordrer til, at 
liberaliseringsrytmen fastholdes. En anden medlemsstat bekræfter Kommissionens 
kompetence til at udstede en meddelelse og er tilfreds med offentliggørelsen. Denne 
medlemsstat understreger, at det klart fremgår af meddelelsen, hvilken holdning 
Kommissionen agter at indtage ved fortolkningen og anvendelsen af konkurrencereglerne 
i forbindelse med friheden til at udføre posttjenester. 
8. Konklusion og opfølgning 
Som nævnt ovenfor kan samtlige kommentarer rekvireres. Et flertal af bidragsyderne 
støtter udkastet til meddelelse. Det er uhyre vanskeligt på en objektiv måde at tillægge 
reaktionerne forskellig vægt og vurdere den gennemgående holdning til meddelelsen på 
det grundlag. Reaktionerne afspejler de forskellige gruppers særlige interesser. Usikkerhed 
om den fremtidige udvikling i postsektoren, der nødvendigvis må baseres på den 
10 
teknologiske udvikling, vil - uanset liberalisering - føre til en defensiv holdning hos de 
offentlige postselskaber og fagforeningerne. Adskillige af de adspurgte i disse grupper har 
reageret på meddelelsen ud fra de i nogen grad formale grunde, at den ikke burde 
vedtages før direktivet og at den ikke altid benytter samme terminologi som direktivet. 
Disse reaktioner synes at give udtryk for, at man blandt disse bidragsydere lægger vægt 
på opretholdelsen af ligevægt mellem harmonisering og liberalisering og virkningen af 
mere konkurrenceprægede markedsvilkår. Bortset herfra er der udbredt enighed om 
fordelene ved at indføre eller styrke konkurrencen i postsektoren. Det er klart, at den 
generelle opfattelse af meddelelsen kan forbedres betragteligt, hvis dens rolle og retlige 
status forklares tydeligere. Drøftelser mellem Kommissionens tjenestegrene og nogle af 
de berørte parter har i den forbindelse vist sig at være meget nyttige. Frygten for, at den 
endelig udgave af direktivet og meddelelsen ikke bliver overensstemmende, kan fjernes 
ved at offentliggøre meddelelsen i en endelig (revideret) form. Mange bidragsydere var 
tilfredse med, at offentliggørelsen af meddelelsen var blevet udskudt til slutningen af dette 
år. 
Reaktionerne på den offentlige høring vil blive yderligere analyseret i takt med 
beslutningsprocessen vedrørende postdirektivet, og de vil blive inddraget i arbejdet med 
at færdiggøre meddelelsen. Det samme gælder udtalelser fra Europa-Parlamentet, Det 
Økonomiske og Sociale Udvalg samt Regionsudvalget. Den offentlige høring har gjort det 
klart, at teksten til meddelelsen bør forbedres for at give større klarhed om vigtige 
punkter, herunder definitioner, universel tjeneste og forholdet mellem monopoliserede 
områder og særlige og eksklusive rettigheder, adgangsprincipper og krydssubsidiering. 
Europa-Parlamentet afsluttede førstebehandlingen af udkastet til direktiv om 
harmonisering af postsektoren den 9. maj 1996. Arbejdet med direktivet fortsætter i 
Europa-Parlamentet og i Rådet. De resultater, der er opnået ved udgangen af året 
vedrørende direktivet, vil blive inddraget, når meddelelsen skal færdiggøres og 
efterfølgende offentliggøres i De Europæiske Fællesskabers Tidende. 
11 
Bilag 1 
LISTE OVER SKRIFTLIGE REAKTIONER PÅ DEN OFFENTLIGE HØRING 
Offentlige postselskaber 
La Poste/de Post, Belgien 1 
Post Danmark, Danmark 2 
Deutsche Post AG, Tyskland 3 
La Poste, Frankrig 4 
An Post, Irland 5 
Postes et Télécommunications, Luxembourg 6 
PTT Post, Nederlandene 7 
Finland Post, Ltd. 8 
Posten på Åland (Finland) 9 
Sweden Post, Sverige 10 
The Post Office, Det Forenede Kongerige 11 
PostEurop 12 
Verdenspostforeningen (UPU - Universal Postal Union) 13 
Private selskaber 
Association of European Document Exchanges 14 
Association of European Express Carriers 15 
The European Express Organisation 16 
Transport Development Group pic, Consumer Division, Det Forenede Kongerige 17 
Transport en Logistiek Nederland, Nederlandene 18 
Fagforeninger 
Communication Workers Union/Communication Managers Association, UK 19 
Deutsche Postgewerkschaft, Tyskland 20 
Postal Telegraph and Telephone International 21 
Sindicato Nacional dos Trabalhadores dos Correios e Telecomunicaçôes, P 22 
Brugerorganisationer 
Kontoret for de europæiske forbrugerorganisationer 
(Bureau Européen des Unions de Consommateurs) 23 
European Mail & Express Services Users Association 24 
European Mail Order and Distance Selling Trade Association 25 
Federation of European Direct Marketing 26 
Mail Users' Association Ltd, Det Forenede Kongerige 27 
The Reader's Digest Association, Inc 28 
YL 
Sammenslutninger og andre organisationer 
British Printing Industries Federation, Det Forenede Kongerige 29 
Envelope Makers & Manufacturing Stationers' Association, 
Det Forenede Kongerige 30 
EU Committee of the American Chamber of Commerce in Belgium 31 
Det Europæiske Blindesamfund (European Blind Union) 32 
European Centre of Enterprises with Public Participation 33 
Fédération Française des Sociétés d'Assurances, Frankrig 34 
Det Internationale Handelskammer (International Chamber of Commerce) 35 
Sammenslutningen af industri- og arbejdsgiverorganisationer i Europa 
(Union of Industrial and Employers Confederations of Europe) 36 
Det Paritetiske Udvalg for Postvæsenet (Joint Committee on Postal Services) 37 
Nationale myndighedsorganer og medlemsstater 
Ministère de l'Economie et des Télécommunications, Belgien 38 
Bundesministerium fur Post und Telekommunikation, Tyskland 39 
Ministère de La Poste des Télécommunications et de l'Espace, Frankrig 40 
Hoofddirectie Telecommunicatie en Post, Nederlandene 41 
Bundesministerium fur Ôffentliche Wirtschaft und Verkehr, Østrig 42 
Instituto das Comunicaçôes de Portugal 43 
Ministry of Transport and Communcations, Finland 44 
Department of Trade and Industry, Det Forenede Kongerige 45 
Comité Européen de Réglementation Postale 46 
13 

ISSN 0254-1459 
KOM(96) 480 endelig udg. 
DOKUMENTER 
DA 08 10 
Katalognummer : CB-CO-96-487-DA-C 
ISBN 92-78-09702-0 
Kontoret for De Europæiske Fællesskabers Officielle Publikationer 
L-2985 Luxembourg 
IH